"Zāģētājs", visticamāk, rēķinājās ar to, ka rudens vēji nogāzīs iezāģētos kokus uz kapsētas apmeklētājiem. Izrādījās, ka kapsētā ir apglabāti viņa tuvinieki.
Jau ziņots, ka pēdējo divu mēnešu laikā Tallinā, Lijiva kapsētā, laiku pa laikam tiek atrasti iezāģēti koki. Koki iezāģēti apmēram pusotra metra augstumā. "Koki iezāģēti, bet ne līdz galam, koku stumbri vēl turas," stāsta kapsētas vadītājs Jaks Taevass.
Pirmo reizi kapsētas darbinieki koku iezāģēšanu uzskatīja par vandālisma aktu, taču pēc situācijas atkārtošanās sāka nopietni uztraukties. Koku pārbaude jau bija kļuvusi par kapsētas darbinieku ikdienas darbu. Atrodot kārtējo iezāģēto koku, to atzīmēja un ap to apvilka krāsainu lenti līdz brīdim, kamēr koku nocērt.